b'\n_START_ARTICLE_\nSigitas Giedraitis\n_START_SECTION_\nBiografija\n_START_PARAGRAPH_\nGim\xc4\x97 Novosibirske, Rusijoje, kur tuo metu tremty gyveno jo \xc5\xa1eima. S. Giedrai\xc4\x8dio t\xc4\x97vai\xc2\xa0\xe2\x80\x93 i\xc5\xa1silavin\xc4\x99 inteligentai, t\xc4\x97vas\xc2\xa0\xe2\x80\x93 lietuvis, motina\xc2\xa0\xe2\x80\x93 Baltarusiojoje gimusi vokiet\xc4\x97. Sigitas Giedraitis pradin\xc4\xaf i\xc5\xa1silavinim\xc4\x85 \xc4\xafgijo Sibire. Po reabilitacijos Giedrai\xc4\x8di\xc5\xb3 \xc5\xa1eima gr\xc4\xaf\xc5\xbeo gyventi \xc4\xaf Lietuv\xc4\x85, kur Sigitas t\xc4\x99s\xc4\x97 mokslus. 1977 m. baig\xc4\x97 Lietuvos muzikos ir teatro akademij\xc4\x85 Vilniuje, pianisto specialyb\xc4\x99. Po baigimo prad\xc4\x97jo pianisto ir pedagogin\xc4\x99 karjer\xc4\x85 Vilniaus muzikos mokyklose, v\xc4\x97liau Vilniaus Juozo Tallat-Kepl\xc5\xa1os konservatorijoje. Dom\xc4\x97josi d\xc5\xbeiazu ir estradine muzika, dalyvavo muzikiniuose projektuose su Letuvoje populiariomis grup\xc4\x97mis, eksperimentavo \xc4\xafvairiuose muzikiniuose stiliuose._NEWLINE_S. Giedraitis buvo vienas pagrindini\xc5\xb3 estradinio skyriaus vystytoj\xc5\xb3 Vilniaus Juozo Tallat-Kepl\xc5\xa1os konservatorijoje, kur nuo 1998 m. rugs\xc4\x97jo iki 2003 m. liepos m\xc4\x97n. dirbo Estradin\xc4\x97s muzikos skyriaus ved\xc4\x97ju. S. Giedraitis nuo 2003 m. dirbo Vilniaus kolegijos men\xc5\xb3 fakulteto Populiariosios muzikos katedros ved\xc4\x97ju, Ritmin\xc4\x97s muzikos katedros ved\xc4\x97ju. S. Giedrai\xc4\x8dio pedagogin\xc4\x97je veikloje pa\xc5\xbeym\xc4\x97tinas inovacij\xc5\xb3 diegimas, scenin\xc4\x97s praktikos skatinimas; S. Giedrai\xc4\x8dio iniciatyva nuo 2011 m. student\xc5\xb3 egzaminavimas vykdavo vie\xc5\xa1oje erdv\xc4\x97je, muzikini\xc5\xb3 klub\xc5\xb3 scenoje, suteikiant estradinio ir d\xc5\xbeiazo skyriaus studentams \xc4\xafvertinti ne tik savo muzikin\xc4\x97s technikos sugeb\xc4\x97jimus, bet ir mok\xc4\x97jim\xc4\x85 valdyti publikos erdv\xc4\x99, gauti scenin\xc4\x97s savidisciplinos \xc4\xafg\xc5\xabd\xc5\xbei\xc5\xb3. Sigitas Giedraitis administracin\xc4\xaf darb\xc4\x85 derino su d\xc4\x97stymu, neapleido savo pedagogin\xc4\x97s veiklos; jo d\xc4\x97stom\xc5\xb3 disciplin\xc5\xb3 s\xc4\x85ra\xc5\xa1as ap\xc4\x97m\xc4\x97 fortepiono, muzikos teorijos, improvizacijos ir akompanim\xc4\x97nto klases._NEWLINE_Sigitas Giedraitis daug darbo \xc4\xafd\xc4\x97jo \xc5\xa1iuolaikin\xc4\x97s lietuvi\xc5\xa1kos muzikos teorijai ir metodikai sukurti. Jis paruo\xc5\xa1\xc4\x97 vis\xc4\x85 eil\xc4\x99 profesionali\xc5\xb3 Lietuvos scenos muzikant\xc5\xb3, organizavo muzikin\xc4\x97s kvalifikacijos pl\xc4\x97tros seminarus ir konferencijas, \xc5\xa1iuolaikini\xc5\xb3 \xc5\xbeanr\xc5\xb3 muzikos atlik\xc4\x97j\xc5\xb3 konkursus, dirbo juose vertinimo komisijoje. Vilniaus Juozo Tallat-Kepl\xc5\xa1os konservatorijoje ir \xc5\xa1iandien d\xc4\x97stymas vyksta pagal metodinius leidinius, kuri\xc5\xb3 autorius Sigitas Giedraitis. S. Giedrai\xc4\x8dio mokiniai - tai \xc5\xa1iandienin\xc4\x97s Lietuvos scenos artistai, tarp j\xc5\xb3 pamin\xc4\x97tini Linas Bankauskas, Andrejus Polevikovas, Tomas Kizelis, Oleg Bogod, Richardas Banys._NEWLINE_S. Giedraitis kartu su Ar\xc5\xabnu Navaku ir Rimantu Jurkoniu \xc4\xafsteig\xc4\x97 Lietuvos d\xc5\xbeiazo ir populiariosios muzikos metodin\xc4\x99 grup\xc4\x99, kuri 1997\xc2\xa0m. prad\xc4\x97jo organizuoti respublikinius bei tarptautinius seminarus bei konferencijas. Profesional\xc5\xabs d\xc5\xbeiazo ir populiariosios muzikos pedagogai savo patirt\xc4\xaf skleid\xc4\x97 Lietuvos bei u\xc5\xbesienio pedagogams. \xc5\xa0ioje grup\xc4\x97je taip pat dirbo pedagogai: Juozas Gabartas, Vladimiras \xc4\x8cekasinas, Ugnius Vaiginis, Gediminas Laurinavi\xc4\x8dius, Olegas Molokojedovas, Laimonas Bilevi\xc4\x8dius, Alfonsas Penikas, Raimonda Tallat-Kelp\xc5\xa1ait\xc4\x97._NEWLINE_2001\xc2\xa0m. bendradarbiaujant su Ryt\xc5\xb3 Lietuvos centru buvo organizuotas seminaras Ryt\xc5\xb3 Lietuvos d\xc5\xbeiazo ir populiariosios muzikos pedagogams. Lektoriai: Ar\xc5\xabnas Navakas, Vladimiras \xc4\x8cekasinas, Sigitas Giedraitis, Gediminas Laurinavi\xc4\x8dius._NEWLINE_2005 m Sigitas Giedraitis dirbo komisijos nariu d\xc5\xbeiazo muzikos profesional\xc5\xb3 vokalist\xc5\xb3 festivalyje \xe2\x80\x9eSing Up\xe2\x80\x9c. 2007\xc2\xa0m. ir 2009\xc2\xa0m. S. Giedraitis dirbo \xc5\xbeiuri komisijoje \xe2\x80\x9eVilnius Jazz\xe2\x80\x9c konkurse-festivalyje._NEWLINE_Sigitas Giedraitis mir\xc4\x97 2015\xc2\xa0m. kovo 15 d. Vilniuje, palaidotas Rokanti\xc5\xa1ki\xc5\xb3 kapin\xc4\x97se.'